РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

10 Број:06-2/213-12

25. октобар 2012. године

Б е о г р а д

 З А П И С Н И К

 са Друге седнице Одбора за дијаспору и Србе у региону

 У среду, 24. октобра 2012. године, у просторијама Дома Народне скупштине, у сали 1. са почетком у 14,00 часова, одржана је Друга седница Одбора за дијаспору и Србе у региону.

 Седници Одбора присуствовало је девет народних посланика, чланова и заменика чланова Одбора: Александар Чотрић, председник; проф др Марко Атлагић, члан; Весна Марковић, заменик члана; Миодраг Стојковић, члан; Весна Степић, заменик члана; др Дијана Вукомановић, члан; Петар Петковић, члан; Јелена Травар Миљевић, члан и Милорад Стошић, члан.

 Оправдано одсутни чланови Одбора: Миодраг Линта, Јанко Веселиновић, Сања Чековић, Милан Лапчевић, Сања Јефић Бранковић и Невена Стојановић.

 Председник Одбора Александар Чотрић отворио је седницу, констатовао кворум и предложио следећи Дневни ред: 1.Раматрање и усвајање плана рада Одбора за дијаспору и Србе у региону; 2. Извештај о посети председника Одбора Румунији и Мађарској; 3. Извештај о разговорима чланова Одбора са представницима Српског савеза српских удружења Шведске, делегацијом Парламента Румуније и Српског привредног друштва „Привредник“ из Хрватске; 4. Информација о раду на припреми закона о матици исељеника Србије и 5. Разно. Одбор је једногласно усвојио Дневни ред.

 По првој тачки председник Одбора је подсетио да су сви чланови благовремено добили Предлог плана рада Одбора и да им је био остављен простор за евентуалне допуне и сугестије. С тим у вези изнео је пристиглу допуну др Дијане Вукомановић члана Одбора. У разговору је појаснио план рада кроз два сегмента: планиране активности и сарадњу са државним органима, организацијама и телима која се баве правима дијаспоре и Срба у региону. Нагласио је да ће конкретизација активности бити формулисана након прибављања календара важних догађаја-манифестација у дијаспори од стране Канцеларије за дијаспору и Србе у региону, приликом чега се, за почетак, може израдити конкретан план рада за наредну годину. На основу добијених потребних елемената, приступило би се формирању пододбора као носилаца активности, поштујући рокове и задужења по територијалном, функционалном, културно-просветном, статусном принципу. Чланови Одбора ће с тим у вези благовремено добити анкетни лист на коме ће се изјаснити у ком домену преферирају свој ангажман. У разговору су, поводом ове тачке, чланови Одбора били сложни да је Предлог плана рада Одбора добар, да се прихвата приложена допуна од стране др Дијане Вукомановић и да ће конкретизацијом план активности бити употпуњен. С друге стране нагласили су да су свесни да је делокруг рада Одбора ограничен, те да је неопходно веће учешће Владе Републике Србије, као и Канцеларије за дијаспору и Србе у региону и Комесаријата за избеглице у решавању дугогодишњих проблема, посебно када се ради о српској заједници у земљама бивше Југославије (пример стара девизна штедња у Југобанци и сл.). Такође су били мишљења, да је неопходно у случајевима када су заказани званични сусрети, представници из Србије најпре посете наша дипломатско-конзуларна представништва ради упознавања и информисања о актуелним питањима српске заједнице у тој земљи, с циљем да званични разговори буду делотворнији и у интересу српске заједнице. Прву тачку дневног реда председник Одбора је ставио на гласање. Једногласно је увојен План рада Одбора за дијаспору и Србе у региону.

 По другој тачки дневног реда, председник Одбора Александар Чотрић је подсетио да су сви чланови Одбора благовремено ради упознавања добили писане извештаје о његовим посетама Румунији и Мађарској, али је ипак издвојио неколико битних елемената, које је у излагању детаљније образложио. Извештаји по другој тачки су стављени на гласање и усвојени једногласно.

 Белешке са сусрета чланова Одбора са представницима Срског савеза српских удружења из Шведске, делегацијом Парламента Румуније и представницима Српског привредног друштва „Привредник“ из Хрватске су биле раније достављене члановима на упознавање и чланови Одбора нису имали примедби, те су једногласно подржали текст приложених белешки са ова три сусрета, чиме је завршена трећа и прешло се на четврту тачку дневног реда.

 Како члан Одбора, др Јанко Веселиновић, известилац по четвртој тачки дневног реда из оправданих разлога није присуствовао седници, председник Одбора Александар Чотрић је дао неколико уводних напомена о изради Нацрта закона о матици исељеника Србије, о чему ће чланови Одбора бити детаљније информисани од стране известиоца, на наредној седници Одбора за дијаспору и Србе у региону.

 Седница је завршена у 15,20 часова.

 СЕКРЕТАР ПРЕДСЕДНИК

-------------------------------------- ----------------------------------

 Весна Матић Вукашиновић Александар Чотрић